อธิบดีกรมควบคุมโรค ย้ำไม่ต้องตระหนกโรคติดเชื้อไวรัสมาร์บวร์ก ไม่ใช่โรคอุบัติใหม่ แม้ไทยไม่เคยพบและความเสี่ยงน้อย แต่สั่งยกระดับคัดกรองที่ด่านควบคุมโรคติดต่อระหว่างประเทศ
นายแพทย์ธเรศ กรัษนัยรวิวงค์ อธิบดีกรมควบคุมโรค กล่าวถึงกรณีได้รับรายงานจากองค์การอนามัยโลก ให้เฝ้าระวังโรคติดเชื้อไวรัสมาร์บวร์ก ที่พบระบาดในประเทศอิเควทอเรียลกินี ในแอฟริกากลาง เป็นไวรัสในสกุลเดียวกับไวรัสอีโบลา สามารถติดต่อได้ผ่านการสัมผัสโดยตรงกับเลือด อุจจาระ และสารคัดหลั่งจากร่างกายผู้ติดเชื้อ หรือสัมผัสเชื้อไวรัสที่ปนเปื้อนบนพื้นผิววัสดุต่างๆ ว่า โรคนี้ไม่ใช่โรคอุบัติใหม่ แต่เป็นโรคที่เคยมีอยู่เดิมแล้ว แม้ประเทศไทยจะยังไม่เคยพบการระบาดโรคนี้ในประเทศมาก่อน แต่ได้กำหนดให้เป็น 1 ใน 13 โรคติดต่ออันตราย ตามพระราชบัญญัติโรคติดต่อ พ.ศ. 2558 มานานแล้ว ด้วยอัตราการป่วยเสียชีวิตที่สูง ถึงร้อยละ 88 และยังไม่มีวัคซีนหรือยาต้านไวรัสที่รักษาโรคนี้ได้ อย่างไรก็ตามประชาชนไม่ต้องตระหนกมาก เพราะจนถึงขณะนี้ก็ยังไม่มีสัญญาณจะพบการระบาดในไทย เพราะคนจากแอฟริกากลางเข้าไทย ตั้งแต่วันที่ 27 พ.ย.2565 ถึงปัจจุบันมีเพียง 13 คนเท่านั้น อีกทั้งธรรมชาติของเชื้อไวรัสหากอาการรุนแรงอัตราเสียชีวิตสูงจะไม่แพร่เร็ว จึงคาดว่าจะไม่ได้ระบาดใหญ่เหมือนกับโรคโควิด 19นายแพทย์ธเรศ  กล่าวด้วยว่า เนื่องจากระยะฝักตัวโรคติดเชื้อไวรัสมาร์บวร์ก คือ 2-21 วัน จึงอาจมีโอกาสเกิดได้หากมีผู้ติดเชื้อแล้วเดินทางขึ้นเครื่องทันที แม้จะเป็นไปได้น้อยแต่ได้สั่งให้ด่านควบคุมโรคติดต่อระหว่างประเทศยกระดับการคัดกรองประเทศที่มีจากประเทศแอฟริกากลางทั้งหมด โชคดีที่กลุ่มประเทศแอฟริกากลาง ก็เป็นประเทศที่ต้องลงทะเบียนรับการคัดกรองไข้เหลืองอยู่แล้ว จึงสามารถคัดกรองโรคมาร์บวร์ก เพิ่มเติมได้ทันที อย่างไรก็ตามเพื่อความมั่นใจประชาชนสามารถป้องกันโรคมาร์บวร์กได้ด้วยการสวมหน้ากาก ล้างมือ